**Györgyei Géza**

**Babuci halála**

A város egyetlen, igazi kávézójában Stoller már törzsvendégnek számított, pedig csak a nyár elején települtek át az ország déli végéből. A lányuk, Emma után jöttek, búcsút intve sváb barátaiknak. A költözést az asszony erőltette.

– Az apád túlélte a kitelepítést, hát ne ellenkezz velem, te bugris! – mondta ki a végső szót Helga asszony.

Stoller beletörődött, hiszen ez volt eddigi élete is, csak azt nem értette, miért készül bányamérnöknek a lánya? Biztosan az anyja beszélte tele a fejét, dühöngött magában.

Azon a napon, amikor már attól tartott, hogy javíthatatlanul kirojtosodnak az idegei, hogy belegebed ebbe az egészbe, elkezdett a kávéházba járni. Itt képes volt egy pohár ital mellett elábrándozni arról az estéről, amikor marokra fogva, jól végigciceréli majd azokat a dús idomokat, melyeket Ilonka oly szívesen helyezett a körötte krómozott keretben csillogó mélybarna üvegpultra. Emelték a hatást a mögötte ferdére állított tükrök, miközben a vendégeknek töltögetett.

Alexis, ő görög. Egyébként örökké maszatos volt, pulóverére rászáradt az agyag, göndör hajára szürke por tapadt, ám már jó ideje vasalt ingben, öltönyben járt Ilonkához kávézni.

Stoller és Alexis az évek óta feltúrt főutca délutáni forgalmát bámulták, miközben Ilonka asztalukhoz egyensúlyozott a két pohár konyakkal. Lekoccintotta a kör alakú márványlapra, majd visszabillegett azzal az incselkedő testével a pult mögé, ahol egy fiatal lány állt. Formás, hosszú combjait alig takarta miniszoknyája. Stoller méla közönnyel fordította el fejét, Alexis így arra gyanakodott, biztosan fóbiás a nagydarab sváb a meztelen comboktól, azért hályogosodott be hirtelen a tekintete.

– Mondd, apafej, igaz, amit beszélnek? Valóban felhagytál a szobrászattal és helyette valami új, tökéletes szintetikus anyagból nőket fabrikálsz? – érdeklődött később Stoller, mély, recsegő hangján. Alexis bólintott. – Árulj el még valamit a nőről!

– Automatikus vezérlésű – felelt közömbös hangon a görög, és a lány után fordult, aki közben kilibbent az ajtón.

Stoller már hetek óta készülődött, hogy megtudakol mindent Alexis babájáról. Most eldöntötte, megtárgyalja végre a dolgot a göröggel.

– Bárki megtanulhatja nyomkodni a gombjait? – hajolt közelebb Stoller.

– A kezelése egyszerű. Nem bonyolultabb, mint egy színes televízióé – felelte Alexis.

Stoller a számok világában érezte otthonosan magát, mint adófelügyelő. Igaz, büntetett már tévesen néhányszor, de ezt főnökei elnézték neki. Ha műszaki problémával került szembe, megfájdult a feje, de most megfogadta, megjegyez mindent, bevési agyába Alexis mondókáját, a használati utasítást.

– Kérlek, apafej, mondd el részletesen, amit a megrendelőnek tudnia kell! Komolyan érdekel a dolog.

– Olyan anyagból készítem, ami tökéletesen visszaadja a női szépséget, a legrejtettebb bájt is. Az én nőm tartós használatra készül, így rendkívül erős. Nem megy ki a formájából, nem hízik el, nem ráncosodik. Tíz év garanciát vállalok, ez meg is felel egy átlagos feleség időtartamának – kacsintott Alexis, de még folytatta:

– Az idevágó irodalomban szereplő összes pózban üzemeltethető. Összehangolt a mozgása, elviseli a leghevesebb ölelkezést is, ám a szadista praktikáktól tartózkodni kell! – figyelmeztetett Alexis.

– Mennyibe kerül a fenntartása?

– Annyi áramot fogyaszt, mint egy hatvanas izzó. A villanyszámláról leolvashatod, kifizetődőbb bármely feleségnél.

– Csevegni lehet vele?

– Igen, és beállítható csöndes, halk szavúra is. Ha ágyba kerül, izgatottan lélegzik. Skálája a sóhajtól a nyögésig terjed. Az alkalmas pillanatban sikoltozni is hajlandó, ám nem csak a fizikai gyönyör szolgálatába állítható. Ha szükséges, önállóan gondolkozik. Igaz, ezt kevesen igénylik.

Stoller hitetlenkedve hallgatta a görög ismertetőjét, ahogy a késő esti híradó tudósításait szokta. Néhány kérdés még foglalkoztatta.

– Általában kik rendelnek belőle?

– Ne gondold, hogy valami baja van azoknak, akik már hazavittek egyet-egyet. Ismerek olyan férfit, aki azért rendelt, mert kímélni akarja a feleségét. Az azt mondta, a neve Babuci lesz.

Ez megtetszett Stollernek is. „Helga baba, Helga baba” – próbálgatta magában, miközben mélyeket sóhajtott. Teljesen akkor szállta meg a nyugalom, amikor Alexis arról is biztosította, hogy megrendelőinek névsora titkos, tőle senki nem juthat hozzá a nevekhez, mert tudja, vannak, akik nehezen fogadják be az újdonságokat.

– És mondd, apafej, egyéni kívánságokat figyelembe tudsz venni?

– Semmi akadálya – dicsekedett Alexis. – Általában híres, amcsi filmsztárok fotói alapján dolgozom, de akadt már olyan megrendelőm is, aki ragaszkodott hozzá, hogy kissé púpos legyen a nő háta. Én azt úgy formáztam – vonta fel a vállát Alexis.

– Viszek egy fényképet, és kész?

– Három, négy hét alatt elkészülök a tökéletes másolattal. Senki sem hinné, hogy nem az élő, igazi nővel áll szemben. Reklamáció még nem futott be hozzám. Te is megjavíthatod az életedet egy babával – ajánlotta lelkesen Alexis, miközben felállt, indulni készült.

– Épp egy elkészült darabért jönnek – magyarázta. – Ezt egy hazai popénekesnőről mintáztam. Ennek a lába görbe – tette hozzá halkan Alexis, kezét búcsúra nyújtva.

– Ez fantasztikus, apafej! – lelkendezett Stoller, és megőrizve jókedvét, ő is hazaindult. Az utca csöndes volt, ahogy haladt keleti irányba. A beállványozott színház kirakatüvege előtt megállt, az épp műsoron lévő darabok plakátjait tanulmányozta. Fejében még javában kergetőztek a gondolatok, még halkan mormolta magában „Helga baba” nevét. Mielőtt továbbállt, úgy döntött, tesz egy kis kitérőt, hogy hazáig még egyszer végiggondolja hetek óta dédelgetett tervét.

Úgy számolta, ha majd Alexis elkészül felesége tökéletes másolatával, már csak az alkalmas pillanatra kell várnia, hogy kicserélje őket. Régóta gyűlölte már csöndben, befelé, zokszó nélkül Helgát, mert örökösen héklizte, nem volt mellette egy nyugodt pillanata sem. Most, hogy rákényszerítette még ezt a költözést is, ide ebbe a városba, ahol szinte lehetetlen élni, végső elhatározásra jutott. Úgy érezte, elfogyott körülötte a mészporral, salakkal és egyéb bűzös gázokkal teli levegő. Biztos volt benne, a környéken senki sem ismeri őket igazán. Az emberek itt is magukra zárják nehezen megszerzett bérházi lakásuk ajtaját. Ha véletlenül összefutnak a lépcsőházban, lehajtják fejüket, nem vésik emlékezetükbe a szomszédasszony apró ráncait ajka körül, így nem történhet semmi gikszer.

Stoller egy fehér borítékban nyújtotta át felesége néhány fényképét.

– Ez egy jó nő! – kezdett Alexis a modell dicséretébe.

– No, ezen most ne vitázzunk, apafej! – kérte Stoller.

Nehezen telt az idő, amíg Alexis elkészült Helga asszony élethű, tökéletes másolatával. Amikor Stoller hazaért vele, kicsomagolta az üres lakásban, majd az utasítás alapján gondosan összeállította. Volt ideje bőven, hát ki is próbálta. A kapcsoló pici, zöld gombját az izgatott sóhajtásokra állította. A dolgok végeztével igen meg volt elégedve.

Fájin nő, kész remekmű, ismerte el, majd fájó szívvel nekilátott a szétszerelésnek. Összehajtogatta, betette a kartondobozba, és beállította a gardróbba, ahol ilyen állapotban kényelmesen elfért. Elé akasztotta kopott, sötétkék télikabátját, és már a másnap reggelre gondolt, amikor Emma lányuk elindul a kéthetes sítáborba.

Stoller a másnap délutánt a kávézóban töltötte, ábrázatán azzal a mosollyal, amit Káin használt a kezdeti időkben. Közben még egyszer, utoljára átgondolta, mit is kell majd tennie, hogy soha, senki ne gyanakodjon.

Késő este, amikor hazaért, nem gyújtott villanyt a gálaesthez, csak az utcáról beszűrődő gyönge fényben állt oda az ágy szélére, alvó felesége fölé hajolva. Kuncogott egyet, látva, hogy glédába vágta magát az asszony, legújabb, halványkék hálóingébe bújt.

A kés hosszú pengéjén megcsillant a szemközti házra szerelt neonreklám vörös fénye, ahogy a magasba emelte. Egyetlen mozdulat, és Helgának kampec, próbálta biztatni magát, de talán a mélységes gyűlölettől remegni kezdett a keze, ahogy átdöfte a bőrt a nyaki főütőér környékén. Kezében a viaszosvászon asztalterítővel várta a vastag sugárban feltörő vért, ám csupán halk nesz hallatszott. Épp olyan, mint amikor egy maroknyi, pöttyös gumilabdába gombostűt szúrnak.

Stoller háta mögött, a nyitott ajtóban felesége állt.

– Látja, Alexis? Meg akart ölni! – mondta emelt hangon Helga asszony, majd a férfi vállára borult.

– Meg akart ölni ez a bugris! – ismételte meg az asszony. Hangja már nyugodtan csengett, mint akit elkerült a fájdalom, a kétségbeesés, és csak megvetést, utálatot érez.

Stoller ebben a percben már biztosan tudta, Helga még sírni sem lesz hajlandó. Amikor felkattintotta villanyt, Alexis halkan súghatott valamit, mert Helga asszony már mosolygott…